khistorydata/jeongjo-sjw-relations huggingface dataset:
정조 23년
左議政李時秀疏曰閟宮展拜淸蹕纔回庚炎問安日次已過臣猥忝本宮藥院提擧之任息偃在牀一未趨參誠禮俱缺郵罰不加伏枕惶隕生不如死夫人之有病如魚冷暖惟病者自知若其察意而適飢飽聞聲而知疾痛父母能之者誠之所感也今臣之父母惟我殿下也臣之病不待臣自言殿下旣察之於前後筵席之間矣日昨短箚言不敢文而癃痼之實狀切至之情悃庶幾天日之臨照及奉聖批諭之以何可過辭勉之以調理視事有若臣張皇小恙煩瀆聰聽此實臣忱誠之不足仰格也念臣得病祟在於頭頭者一身之元而諸經之會也頭痰上厥熱邪內肆血虛而氣不能行火熾而風爲之助每一痛至則腦額如碎神爽遁失扶擁僵仆殆無省識初發於童歲再發於年前動費歲月幾殊僅蘇今焉三發而轉爲阿睹之疾本以暴昏之睛加之輪行之症種種醜惡之狀不敢覶縷仰浼而少或添劇則其將無眼而後已失今不治則眼病之不足而又將膏肓之難醫矣才不稱職猶可僥倖而叨冒矣力難勝任猶可勉强而擔負矣至於病則雖欲强之末由也已朝臣之凡有疾病者莫不以疏以單許其解職臣雖無似備位三事將此難强之疾帶此至重之任徒懷嚴畏不思控免則豈所以仰承聖朝體下之至仁也哉噫生逢堯舜之世濫躋槐棘之班尸位飯食無一報效臣之罪也虛辱曠絶之恩禮徒竊崇顯之官銜以病引去巧占便宜臣之恥也欲强策則摸索䠥貽羞淸朝欲虛帶則慢官癈職冞增重戾天之所廢力不從心左右揣量只有一遞念昔先臣三入中書皆以病解優禮之聖眷憫念之德意上下交孚有籲必從每閱巾衍之舊記不覺感淚之被面今臣區區至願卽先臣前日之懇以我殿下造化生成終始曲保之盛念豈不惻然垂憐亟賜體諒也哉日來傷暑頭病竝劇竟晷閉睫達叫痛數行疏籲辭未盡意重任僨誤之懼微分滿溢之災非惟不敢煩蓋亦不暇及伏乞聖上天地父母劃卽鐫改臣議政之銜俾得以仰藉恩私復尋生路仍治臣逋曠瀆擾之罪以肅朝綱不勝幸甚臣無任云云答曰省疏具悉卿懇眼花豈至於決去就耶予於年來當暑則背間之熏氣上翳頭目看書作字其苦難狀然而不敢開口言病以圖其欲痊之方大官雖體重而位高凡屬勞逸邊大義當念尊卑之序不至於倒置爲可卿之所愼比予猶歇況作相僅有月而乃忽有此乞退之擧愧予誠意之未孚不格自餘在承宣口申望須亟斷來章俟間視事使相職無曠朝體莫隳仍傳于李冕膺曰此批答承旨往傳
정조 23년
行吏曹判書金文淳疏曰伏以臣重負未釋疾病陡劇冒上辭本冀蒙體諒忱誠淺薄辭旨拙訥雖伏承調理之恩批竟未蒙本兼之許解以感以惶實不知措躬之所也義分至重猥越是懼雖不敢支離言病重犯瀆撓之罪而症情轉益危惡蠢動實無其望銓部藥院之任便作虛靡之職私心惶蹙若添一病且臣待罪西銓時伏奉前縣令金宗洙甄復之命果以五衛將首擬而仍蒙點下矣卽伏見歲抄單子宗洙方在罷職之中臣之初未審愼矇然檢擬大是做錯合被譴何神精若是淺短瘡疣隨處層出其何能進退朝紳對揚明命乎宗洙之職名今旣遞改原望之仰請勿施固無可言而臣之昏謬顚錯無以自恕玆敢略入文字仰暴實狀伏乞聖明亟降威罰以爲溺職者之戒焉臣無任云云答曰省疏具悉金宗洙五衛將作窠仍任以示記念彦城家之意卿其勿辭調理行公
정조 23년
戶曹參判金達淳疏曰伏以臣猥膺專對之命行且出疆矣臣之父母墳山在於京畿抱川地臣旣遠赴邊邑久闕省掃今又銜命北轅將閱寒暑塋域入望不勝霜露之情且臣厚蒙天地之恩恩及所生感結幽明悲喜冞切而還朝屬耳職務倥傯焚黃之禮亦未暇焉伏願聖明特賜鑑諒許以數日之暇俾得往來於行前少伸私情千萬至祝臣無任云云答曰省疏具悉卿其依所請往省
정조 23년
持平李廷璞疏曰伏以臣遐土微蹤鹵莽賤品尋常記誦猶居人下僥倖科第實是夢外器識之空疎自知甚明榮途之斷念商量有素耕鑿煙月之衢甘作聖世之閒民採釣山水之鄕以充老母之貧廚素分是安私計斯足而第緣名忝朝籍之久節次寸進廁列淸班居然亦十數年所柏府薇垣前後恩除屢降於田野蟄伏之中榮生蓬蓽光動鄕隣臣與老母銘恩感祝相誡而言曰如有奔走之可以效力則惟當赴蹈不辭而只緣離捨不得終未能一謝恩命一覲耿光臣罪至此金木宜加而不惟不之罪迺者柏府新命又下於適到旅店之時而召牌繼臨臣未敢俟駕屨張皇出肅已至多日而尙未能出一言論一事虛縻職名自顧慙恧若隕淵谷第伏念臣以才識則百不猶人本不合於淸朝耳目之任以私情則堂有八十二歲偏母亦不可以久留京邸故玆敢悉暴衷懇仰瀆淸覽伏願聖明察臣不稱之實憐臣遠離之私特命遞臣所帶之職俾便歸養焉臣於丐免之章不敢贅他而一段憂愛之忱常耿結于中故竊附無隱之義略陳狂瞽之見儻蒙我殿下垂察而裁處之則臣死有榮焉各道還弊無邑無之而湖南一道之弊臣所熟知者也所謂各邑留庫及儲置條各山城軍餉兵水營各鎭軍需留庫條盡爲管監吏隷之所偸弄幾乎蕩然無餘而每於偸弄之際輒取民間新捧精實之穀而以其年久腐傷者散給農民其中陳而又陳已成塵土空殼者又恐民怨之崩騰長留庫中永無改色之日朝家徒擁穀摠之虛簿此豈非寒心之甚者乎以臣愚見莫重備不虞之留穀不可因循掩置每年秋捧後以新代舊則長留虛縮之弊庶可祛矣又以各營閫耗穀作錢事言之每年山郡則穀價輕淺沿邑則騰踊故爲取其高價每每那移換作由此而沿海各邑則還摠漸減庫無餘儲故每當還分之時使民移轉於山郡農務方殷之時民於各其所居邑一日受還猶費一日之力誠爲可憫況於數百里他官遠程公然往受動費四五日雖非期於奪農時而其爲農務之害莫此爲甚且況四五日往來之際所受還穀盡入於糧資空手空還及秋備納則盡傾甁罌之儲逐年如是則農民切骨之冤孰有甚於此者乎朝家每以奸吏奸鄕幻弄穀簿爲大罪案而以此言之則營閫那移換作之害尤有甚於吏鄕幻弄穀簿之弊此而若不別般嚴禁則沿海邑民必將難保而後乃已臣謂此宜嚴立科條營閫耗作雖一包穀各其所捧邑作之毋敢爲邦移換作使農民公然移轉而如有犯者俱用贓律焉各邑之於還穀發賣立本之弊又是農民無窮之痼瘼也蓋專事貪饕者當其窮春之時不思賑貸之政出賣還穀而米租一包各捧幾許兩之錢先歸私橐以其所餘只給米一包二兩租一包一兩文而及秋準斛收捧立本之弊亦莫甚於此矣臣謂此亦嚴立科條如有一包發賣立本之類斷之以贓汚之律然後庶可爲蘇弊之一道矣有國大政在於用人而殷周以前尙矣無論唐宋以後專取科目而我國用人之道亦不外是始自羅麗逮我聖朝設爲文武科第辛苦讀書之士勤力操弓之武一生所營惟在一第而及其登第也苟非當路世閥之人則乾沒虛老雖以文之槐院言之翰注淸選固非人人所可入參者而至如別檢察訪之職不但盡歸有勢之輩自來其窠甚窄故其餘許多之人坐待十年方得陞六十年之間未得一調而抱紅牌餓死者亦將幾人耶蔭路則自始仕之日計至六年則節次以進得至陞六及其陞六而無不得一麾自監縣令至于牧府使惟此文科則遲待十年幸得陞六而一除各道都事因爲作散更無甄復之望雖通臺銜年至六七十終未得墨綬緋衣至老死而潦倒平日讀書之功果安在哉夫守令之定爲年限蓋其法意也若至七十則精力已衰不足以臨民聽訟故也而人之精力各自不同或有五六十年之間已至昏耗不省事務者又有過稀而强旺如少年者若此而拘於年限更不任之以吏事則是豈隨人器收用之道哉道帥臣之職任緊重不啻一邑之爲政也而道帥臣旣無年限則何獨於守宰而堅定年限更無闊狹之道乎以臣愚見竊以爲年限雖是定制亦當隨其精力之衰健分揀擬用恐合於聖朝用人之政也且以武科言之設爲薦法分屬三廳有若文科之分三館而文科則分館時元無定額盡取一榜應入槐院者一竝圈屬其餘則隨其地閥分屬于國子藝閣而銓曹隨其才用之故元無未分館未付職之人至於武弁則方其薦圈時預定額數參圈諸人各濟已私於定額之內故每當薦席輒至紛挐遐土無勢之冷弁或有終身而未得越薦者雖其越薦亦多未付實職而空老者無故落仕而沈滯者故顧今鄕曲操弓之徒皆是圖免軍保以出身爲榮而名以班族者相誡以絶勿以武爲業以此之故朝家雖有勸武之令甲不肯入屬而好身手奇男子不文不武又不屑爲農業皆作遊手其在激勸用人之道固不當若是窄窄爲界限於人才發身之初況且因此而間有奇傑之士謂以科臼之誤人不事儒武非但爲渠輩可惜在朝家亦豈無遺才之歎乎以臣愚見竊以爲此亦宜有更張闊狹之道武弁薦圈時勿限額數廣取京鄕可堪宣薦者盡爲圈取至若宣傳官則無異文之侍從自銓曹隨其才閥人器而取用雖其守部薦苟非至賤之類亦須一竝圈取而畢竟收用付之銓家則鄕曲武士必有聞風興起之效而他日干城之材安知不出於此輩乎文武科第之外用人之道只有蔭窠一路而自己之所自許搢紳之所吹噓不過曰尋摘之工而曾未聞以經濟才行能得薦用者古人所謂日誦萬言何關治體纔成七步未足化人者正謂此也八域之大兆黎之衆許多人才散在於草野林泉之間抱蘊虛老者未必無其人矣蓋漢唐宰相猶有開閤延士蔘朮貯籠之稱而絶無聞於近世豈其專無可合於延閤入籠之材而然耶抑亦初不蒐羅而然耶以臣愚見宜令廟堂及在廷宰輔各薦聞知之人參其所蘊之虛實次第收用則必將有補於聖朝治化矣臣以淺見蔑識草草數語俱出陳談固不足有槪於聖心然惟出於獻芹之至誠伏願殿下勿以鄙俚而特賜裁擇焉臣無任云云省疏具悉近來立本二字無難登聞於道狀繡啓此亦觀紀綱之一端前所不敢言者今何容易纔將此意有諭及於日前賓筵者未知廟堂與道臣之何以糾正而其所知戢能若年前之爲也疏請贓汚之律徒法不能自行欲考勤慢政當其時以今朔晦日爲昧爽前後此後犯者用別般嚴懲之律事令廟堂曉諭方伯居留之臣莫敢冒禁疏陳餘條使之回啓稟處爾其勿辭察職此批答載之王府受敎
정조 23년
司諫李萬榮掌令金熙周啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕類沮遏代聽之逆皆其部曲則亂本凶圖甚於耉輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種快施邦刑獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容小忽而旣搜之文書竝皆付丙未露之端緖全不究覈獄體疎虞寧不寒心到今追究之道惟在於親屬如傔之及時訊鞠而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙此得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚遑抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後矣千剮萬斫未足以雪輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女竝施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望渠敢肆然以此事不可再擧之說咆喝公座略無顧忌一行半刀削凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天討之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶疏逆節實是亘萬古所無之賊也身爲閫帥四字刀削已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰而況渠半行刀削逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討快行而誅殛之典只及其身收孥之律尙未擧行揆以王法萬萬失當以謙以逆復之子傳襲其父之凶圖半行刀削鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者正爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏其凶種逆孼之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫逆宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶抃等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念喣嚅之恩益肆跳踉擬帥市恩之謀旣極陰祕荷杖偸鈴之態不恐正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭半行刀割與同死生之說旣已遲晩顧瞻他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迂路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法噫嘻痛矣亂臣賊子從古何限而豈有若九宗之窮凶極惡至妖絶憯者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆膓昭莫掩矣此陵亦下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沬飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢則是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答兩司曰不允
정조 23년
司諫李萬榮啓曰罪人克觀以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀更令王府嚴鞫得情快正王法逆賊尙魯卽是千萬古所未有之劇逆而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賤萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典噫世道日下人心漸溺至於姜彝天輩出而亦一變怪也姜彝天則本以妖邪之性薄有啁啾之技剽取稗官浮淫之辭幻出市徒佻儇之態招諉遠近而或以術藝相衒糾結黨與而輒以標號相加而騙取貨物旨意閃忽假設謊怪之事煽動妖誕之說而敢於顯露之餘反爲拔足之計前後情狀節節狡慝而如金履白誕妄陰邪之類又從以趨附使令之不暇托爲師弟而傳播邪說誘引徒黨而慫慂奸計京鄕焉出沒而甘作倀鬼晝宵焉綢繆而聽其指嗾其他至妖至邪之情殆有浮於彝天至於金鑢本以憸邪之徒投入妖陰之藪招呼容接爛熳同歸往復𧬈訾視若同胞者渠去來和應互相連肚者渠及夫發告之共議益見情跡之莫掩與彝天一而二二而一者也伏惟大明中天物無遁形而特推欲竝生之化俾躋咸與新之域有此酌處之命而第念渠輩雖是幺麽白徒而亦簪纓之裔也其詖淫之所漸染心術之所陷溺始若誘人而餂貨轉至捏妖而煽訛一此不止實有方來難言之慮在聖人辟以止辟之政決不可不嚴杜其漸以示生道殺人之義而不由王府徑付秋曹已是失刑之大者且未及窮覈遽已發配妖黨何以知畏民志何以底定請濟州收定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌答院曰不允憲府無傳啓
정조 23년
己未七月初一日寅時上詣眞殿行禮還內時駐輦宜春門禮房承旨入侍時左承旨鄭尙愚假注書呂東植記注官金景煥承膺祚以次侍立訖上命書禮曹草記批答敎曰先爲出給可也膺祚承命出給上曰吏郞竝爲招致諸執事淸齋分遣摘奸而日熱如此如有實病人許令付標使之更爲塡差之地可也輦路由靑陽門明光門臨保定門外命退承史以次退出
정조 23년
己未七月初一日申時上御便殿左副承旨入侍時左副承旨沈象奎假注書呂東植記注官金景煥承膺祚以次進伏訖上曰注書出去直閣如在鑄字所與之偕入賤臣承命出傳與檢校直閣金近淳偕入進伏上曰諸文臣所製故寔文皆善作極爲可嘉而於經義則有不通處是可欠也此後當連爲製進而文臣輩亦多他公故有難屢條構成須從略磨鍊毋致過多之地好矣命退諸臣以次退出
정조 23년
行都承旨李集斗坐行左承旨李益運未肅拜右承旨鄭尙愚奉命進去左副承旨李庚運坐直右副承旨沈象奎奉命進去同副承旨兪岳柱坐直注書柳台佐仕直一員未差假注書呂東植仕事變假注書弼聖賚仕
정조 23년
傳于鄭尙愚曰日熱如此秋享大祭今當受香祭物熟設與齋沐雖嚴飭而耿耿不敢弛心當於仁政殿月臺親傳香祝仍行祗迎該房知悉
정조 23년
以寶釰望筒傳于沈象奎曰摠管中崔東岳李得臣徐有和李晩膺竝許遞其外兼帶亞將人兼帶許遞竝令該曹可以行公與入直人口傳差代待下批牌招
정조 23년
兵曹口傳政事以閔台爀鄭大容宋銓李尙度爲副摠管
정조 23년
沈象奎啓曰新除授副摠管李尙度時無職名令該曹口傳付軍職何如傳曰允
정조 23년
兵曹口傳政事護軍李尙度副護軍李魯春
정조 23년
李庚運啓曰摠管許遞傳敎中副摠管李章漢鄭觀采兼帶亞將許遞兵曹誤認以摠管許遞混同差代臣之矇然捧入不勝惶恐而當該堂上不可無警推考何如傳曰允政院若不捧傳旨則該曹何以差代乎近來政院擧行皆若此該房承旨沈象奎爲先從重推考傳旨付標望筒勿施
정조 23년
傳于李集斗曰承旨中差祭人許遞令該曹口傳付軍職其代前望單子入之待下批牌招察任
정조 23년
以行左承旨李益運牌不進推考傳旨傳于李集斗曰更爲牌招
정조 23년
傳于李集斗曰自受香前夜甘霖卷霽享夜益淸雲觀擇日官令該監高品付料以近日極熱今夜則日氣不至甚熱祭品皆精好而享事如儀順成萬幸萬幸獻官臺監等祗迎班處分人竝安徐事分付
정조 23년
右承旨鄭尙愚書啓臣謹依聖敎馳詣宗廟尊所奉審則無頉祭物祭器祭井看審則精潔諸執事進排官摘奸則無頉樂工摘奸則無頉矣臣則仍留待享事禮成修掃後復命之意敢啓傳曰知道當留在西側階間守門而各室行禮時或以執事外廟官替看承旨則時或往見行禮儀節而此後依此定式擧行可也
정조 23년
右副承旨沈象奎書啓臣謹依聖敎馳詣永寧殿尊所奉審則無頉祭物祭器祭井看審則精潔諸執事進排官摘奸則無頉樂工摘奸則無頉矣臣則仍留待享事禮成修掃後復命之意敢啓傳曰知道守門將與殿官替看依禮房書啓批旨擧行可也
정조 23년
以崔琥彬囚單子傳于李庚運曰保放
정조 23년
李庚運以都摠府言啓曰今日入直內三廳武兼禁軍及軍兵等當爲中日習射而宗廟秋享大祭齋戒相値不得爲之之意敢啓傳曰知道
정조 23년
李庚運以訓鍊都監言啓曰本局中軍今當差出而擬望之人乏少外任竝擬何如傳曰允
정조 23년
李庚運以摠戎廳言啓曰本廳中軍今當差出而擬望之人乏少外任竝擬何如傳曰允
정조 23년
兵曹口傳政事以吳載徽爲訓鍊都監中軍李應爀爲摠戎中軍
정조 23년
己未七月初二日卯時上詣仁政殿親傳香入侍時行都承旨李集斗左承旨鄭尙愚右承旨李庚運左副承旨沈象奎同副承旨兪岳柱記事官柳台佐假注書呂東植記注官金景煥承膺祚檢校待敎李存秀以次侍立訖時至通禮跪啓外辦上具翼善冠衮龍袍步出萬安門通禮跪啓請乘輿上乘輿藥房都提調李時秀進前奏曰暑日勞動聖體候若何上曰一樣矣上曰昨日之疏過矣時秀曰賤疾實爲難强重任不敢久曠不得不冒死仰陳矣上曰卿之實𧏮予豈不知而拜相纔數月遽然乞退事面有所如何矣時秀曰批旨之下不勝萬萬惶悚矣大駕入仁政殿至月臺降輿陞座敎曰班儀甚不整齊誠駭然矣肄儀果如何爲之而若是錯雜也承旨須嚴飭也尙愚承命分付命書駕前下敎曰秋享大祭獻官大臣外一竝越俸一等押班監察汰去仍敎曰監察則以兼春秋權差進去可也膺祚承命押班記注官金錫泰入來侍立時至上詣傳香所尙愚奉進宗廟香祝上跪受親傳于獻官次傳永寧殿香祝如上儀訖詣祗迎所獻官奉香祝趨出上鞠躬祗迎訖命書駕前下敎曰禮房承旨馳詣宗廟左副承旨馳詣永寧殿奉審摘奸待享事禮成仍留監滌祭器後復命仍敎曰班儀之不整猶屬餘事若於當夜行事之際或有一毫不如儀則尤豈可成說乎獻官必當虔誠盡禮而以俄者班儀觀之則不飭之失亦不能無誠庸慨然此意諭於獻官而勿以日熱少或解弛務爲如禮之意亦爲嚴飭於諸執事可也尙愚象奎承命先退上曰侍衛還向萬安門外可也通禮跪啓請乘輿上乘輿由仁政殿入萬安門還內諸臣以次退出
정조 23년
己未七月初二日辰時上御重熙堂右承旨入侍時右承旨李庚運假注書呂東植記注官金景煥記事官金珍恪以次進伏訖上曰權差監察何兼春秋進去乎庚運曰承膺祚進去矣上曰廟殿祭班皆有監察則只以一人現告何也庚運曰兩所享官俱失班儀而監察之只以一人現告者未知其委折矣上曰殿享監察亦以兼春秋權差進去可也仍敎景煥曰爾亦以臺監進去各別檢飭而諸執事皆依祭報府次序成班行禮之意諭於奉審承旨行事則駿奔過行而迎神九成則亦須依前如儀後四拜時益勉整齊事亦爲嚴飭監察之以一人現告委折亦爲問之言送政院可也景煥承命先退記注官金錫泰進伏命書傳敎曰吏判受由本帶內局之任許遞命書公事判付訖命退承史以次退出
정조 23년
行都承旨李集斗坐左承旨未差右承旨鄭尙愚坐左副承旨李庚運坐直右副承旨沈象奎坐同副承旨兪岳柱坐直注書柳台佐仕一員未差假注書呂東植仕直事變假注書弼聖賚仕
정조 23년
李集斗啓曰行左承旨李益運今日不爲仕進卽爲牌招何如傳曰允
정조 23년
傳于李集斗曰靑山縣監留待
정조 23년
以行左承旨李益運再牌不進推考傳旨傳于兪岳柱曰其間職任屢遞到今豈有更言之情勢其敢連違召牌乎從重推考傳旨勿施仍以前牌催促使之入來行公
정조 23년
以判敦寧金載瓚初度呈辭傳于李集斗曰許遞
정조 23년
以副摠管鄭大容牌不進推考傳旨傳于李集斗曰許遞
정조 23년
以副摠管閔台爀牌不進推考傳旨傳于李集斗曰銓曹之處義欲用於摠府事體不然況廉隅伸之又伸此傳旨勿施從重推考仍以前牌催促使之入直
정조 23년
以副摠管李尙度牌不進推考傳旨傳于李集斗曰更爲牌招
정조 23년
以行左承旨李益運牌不進推考傳旨傳于李集斗曰處義有許多般與兩銓堂尤有輕重則飭敎之下何敢若是爲先罷職其代前望單子入之待下批牌招察任
정조 23년
以吏曹參義李魯春牌不進罷職傳旨傳于李集斗曰只推
정조 23년
李集斗啓曰玉堂上下番俱空已至多日事甚未安副修撰南履翼卽爲牌招入直今日政新除授玉堂竝待下批一體牌招以爲推移入直之地何如傳曰允
정조 23년
李集斗啓曰靑山縣監權載大憲府旣已署經諫院只有司諫李萬榮一人無以備員除在外未肅拜諫臺及今日政新除授大司諫竝卽牌招以爲署經之地何如傳曰允
정조 23년
有政吏批行判書金文淳受由參判李祖承進參義李魯春牌不進行都承旨李集斗進啓曰判書金文淳受由參議李魯春牌不進小臣獨政未安何以爲之敢稟傳曰仍爲之以宋銓爲大司諫閔命爀爲校理韓用鐸爲副校理李得臣爲判尹李書九爲禮曹參判朴基正爲同義禁鄭民始爲內醫提調申奭相爲刑曹佐郞吳在鎭爲漢城判官兪漢純爲典牲判官李九會爲孝昌墓守衛官校書博士洪儀泳軍器直長朴萬興奉事申益文副奉事金萬昌參奉林光瀷檢書官李旭秀以上竝單付赤梁僉使金鰲福今加資憲
정조 23년
兵批判書李在學受由參判朴基正入直進參議朴奎淳病參知閔昌爀病左副承旨李庚運進僉知單李宗植上護軍金載瓚護軍李書九李基讓朴載淳副護軍高廷憲安橚金宗洙
정조 23년
李庚運啓曰靑山縣監權載大諫院當爲署經而行大司諫宋銓獻納趙得永正言嚴思彦牌不進正言吳翰源在外只有司諫李萬榮一人無以備員署經大司諫更爲牌招何如傳曰允
정조 23년
以柳河喆囚單子傳于李庚運曰保放
정조 23년
兵曹以李性默爲摠戎中軍
정조 23년
沈象奎以訓鍊都監言啓曰本局哨官吳甲常身病甚重勢難察任改差何如傳曰允
정조 23년
沈象奎以摠戎廳言啓曰卽者宣傳官任聖皐口傳下敎內摠戎中軍以李應爀添書點下使之五日內現身而若不受現則摠戎使之年雖九十當定配於李應爀所居之地期於限內受現事下敎矣敬奉下敎萬萬惶懍卽當奉行之不暇而李應爀今年正月已爲身死於牙山地之意敢啓傳曰知道
정조 23년
副摠管李尙度疏曰伏以臣只是衰門之一學究也根植至弱墻壁全空科甲策名雖得僥倖榮塗進身易歸枯落而每荷特達之洪造遍玷淸華之近列穩躡靑雲遄登緋玉自顧始望如夢非眞邇來犬馬之齒洽過六旬樗櫟無補於構厦蒲質已衰於先秋旣往踐歷悉踰素分從此罷休了無餘憾只期優遊末班歌誦熙化以自附於不報之報而迺者宰班擢秩之命又在下邑封章之餘臣是何人偏蒙曠渥若是之便蕃也春初一疏卽不過仰惑延訪之盛意略陳民邑之通弊而迂闊之論或近謬妄支衍之辭有欠敬謹免被譴何已是大幸惟殿下渙發恩綸過加詡奬字字華衮皆非如臣庸陋者所敢承當而而至於朱書以下二十三言尤有所萬萬惶懍者噫朱子遺書光繼聖經日月於萬世臣亦彝好不泯尊信敬服蓋自弱冠而迷脆之姿落在下流不免弁髦典訓放倒名檢夷考平生其不至於得罪是書者幾希雖於文辭句語之末安敢有一分肖效之能而特地聖諭乃出於此是如孺子之歌本自尋常而聖人耳順聽之以至理也慙惶之私固是易見之形而感頌之端實在難言之中臣聞命九頓瞻天泣血歷屢月而莫知所以自定也夫卿月峻秩也有非人人可得以循資而序陞者藉令臣薄有勞勩夤緣幸會得廁於久次齊升之列猶將揣分量力不敢爲冒受之計況臣所被恩命卽千載人臣之所罕遇而車服之庸又是聖舜所以命有德也向者文倅陳疏之命寔符虞廷詢事之規而聖朝褒異之章首及於如臣不肖之身亦安得不怵然而懼靦然而恥期於辭巽而乃已乎今玆史館之除又出收召之恩來伏城闉亦已多日而摠府新命儼然再降逖違之餘豈無軒陛之戀而顧以百無能之賤跡濫叨萬不近之寵渥若諉以陞資之時月稍久而視若固有不思所以控免則揆私分而有唐突之嫌念公義而有僭越之咎玆敢猥陳衷懇仰瀆崇嚴伏乞聖慈俯賜鑑照收還臣新授職秩俾重名器俾遂微諒不勝萬幸臣無任云云答曰省疏具悉卿其勿辭行公
정조 23년
司諫李萬榮持平李廷璞啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上請承款後物故罪人九宗亟施孥籍之典措辭見上答曰不允
정조 23년
司諫李萬榮啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟來王府拿來設鞫嚴問快正典刑其餘徒黨亦令嚴鞫處斷以折奸萌措辭見上答曰不允
정조 23년
己未七月初三日卯時上御誠正閣諸承旨持公事入侍時行都承旨李集斗右承旨鄭尙愚左副承旨李庚運右副承旨沈象奎同副承旨兪岳柱記事官柳台佐假注書呂東植記注官金錫泰記事官金珍恪檢校待敎李存秀以次進伏訖上曰太廟享事果如禮過行乎尙愚曰然矣上曰夜候幸不甚熱將事之際想無失儀之歎矣尙愚曰晝候甚熟竊以爲慮矣夜來則稍涼駭奔之班不知爲熱矣上曰殿享行禮亦如廟享過行乎象奎曰將事節次一如廟享矣尙愚曰太廟大享時廟官中一員例於南神門守門而近因特敎別定兵曹郞廳又爲守門則廟官守門非但別無關緊奉審承旨則各室行禮儀節往來看檢之時西側階間守門替看無人此後南神門守門使騎郞專管廟官則立於西階看門而雖於本署提擧進參之時依朔望祭享時別廟司例擧行之地恐好故今因下詢敢此仰達矣象奎曰臣於今日大享奉審於永寧殿而南神門則殿官外又有守門之摠府郞廳此後南神門守門亦使摠郞專管殿官則立於西側階上與承旨替看之地恐好矣上曰依爲之出擧條上曰將事時後四拜果爲各別整飭乎尙愚曰果爲整齊矣上曰迎神九成亦果如儀爲之乎尙愚曰亦果如儀而節次遲速與永寧殿無先後之差大抵享事之如儀順成無如今番矣上曰當爲修改處果與都相看審而工役則一日內可以告竣耶尙愚曰果爲詳細審察而工役則似不滿一日矣上曰昨日所下醍醐湯果爲均分飮之乎尙愚曰至於樂工及守門將輩擧皆分及而丸劑亦皆均分矣命奏公事集斗讀奏忠淸監司李泰永狀啓鎭岑縣監崔奎晶到任事忠淸監司李泰永狀啓結城縣監李永老到任事岳柱讀奏黃海監司曺允大啓本載寧郡反庫事水原留守徐有隣狀啓過期未婚未葬之類助給物種後錄馳啓事全羅監司趙宗鉉啓本金溝縣反庫事京畿監司徐鼎修狀啓人物渰死恤典題給事漢城府閭家奪入無乎事庚運讀奏黃海監司曺允大啓本徒年罪人白哲之限滿令該曹稟處事黃海監司曺允大啓本定配罪人金致範放送事分書判付訖上曰靑山縣監入侍出傳敎台佐承命出傳與靑山縣監權載大偕入進伏載大進奏職姓名命擧顔敎曰念舊之意有此特例而爾今年淺未經事果能堪承耶爾年幾何載大曰二十二歲矣上曰亦可將往乎載大曰當將往矣上曰都承旨在安東時聞知其爲人乎集斗曰鄕中以了了稱之矣命先退敎曰該守令當署經而兩司皆備員乎集斗曰憲府則備員而諫院則一員外無行公人矣上曰諫臺當差出而長銓受由亞銓則當行公云耶集斗曰參判則以向來歲抄事有撕捱之端云矣命書傳敎曰政官牌招開政今聞亞銓亦以歲抄做錯撕捱云處義似然矣參判李書九許遞參判參議前望單子入之待下批牌招上曰閔台爀之有除輒違萬萬過矣今番若更違則勿爲呼望俾卽入直而李益運亦過矣亦勿呼望各別嚴飭也上曰兩文簡公致祭當令承旨一員兼進而何時當治發耶尙愚曰似當於初六日發去矣命退諸臣以次退出
정조 23년
己未七月初三日上御便殿右副承旨入侍時右副承旨沈象奎假注書呂東植記注官金景煥承膺祚以次進伏訖上曰鑄字所閣臣及抄啓文臣入侍賤臣承命出傳與二直提學李晩秀檢校直閣金近淳抄啓文臣洪奭周偕入進伏上曰諸文臣所製故寔文則善作而經義有不通處其所解釋多引小註是可欠也大抵釋經之法先看大文次看章句而勿爲訓詁間所拘然後方可與語於經義至若小註則先儒論說非不好矣而若事貪看則反歸於穿鑿傅會徒費工夫或有害於大義處切須戒之命退諸臣以次退出
정조 23년
行都承旨李集斗坐左承旨鄭尙愚式暇右承旨李庚運坐直左副承旨沈象奎坐右副承旨李魯春坐同副承旨兪岳柱坐直注書柳台佐仕一員未差假注書呂東植仕直事變假注書李敦德仕
정조 23년
沈象奎啓曰事變假注書弼聖賚身病猝重勢難察任今姑改差何如傳曰允
정조 23년
李集斗啓曰贈領議政文簡公金淨贈吏曹判書文簡公朴祥祠板遣承旨致祭事命下矣何承旨進去乎敢稟傳曰右副承旨進去
정조 23년
李集斗啓曰校理閔命爀副校理韓用鐸副修撰南履翼牌不進罷職傳旨今方捧入而應敎副應敎校理一員未差副校理金銑在外修撰曺允遂尹命烈副修撰朴鍾淳傳旨未下玉堂上下番俱空事甚未安未差之代政官牌招開政差出待下批牌招以爲推移入直之地何如傳曰允
정조 23년
李庚運啓曰行大司諫宋銓再牌不進推考傳旨今方捧入矣靑山縣監權載大憲府則已爲署經而諫院則獻納趙得永正言嚴思彦傳旨未下正言吳翰源在外只有司諫李萬榮一人無以備員署經大司諫宋銓所當更請牌招而係是一日三牌何以爲之敢稟傳曰違牌及在外人竝許遞今日政差出待下批牌招署經
정조 23년
以工曹參判閔台爀上疏傳于兪岳柱曰摠管嫌避旣非公格至於本職一肅何難上疏還給仍以前牌催促使之卽爲肅命
정조 23년
弼聖賚改差代以李敦德爲事變假注書
정조 23년
傳于李集斗曰藥房提調許遞今日政差出
정조 23년
李集斗啓曰行吏曹判書金文淳參判李祖承牌不進推考傳旨今方捧入而開政命下之後如是違牌事甚未安竝更卽牌招何如傳曰允
정조 23년
沈象奎以兵曹言啓曰今月初七日一羽禁軍番次矣該將未差之代依例口傳差出何如傳曰允
정조 23년
兵曹口傳政事以徐有建爲羽林將
정조 23년
兪岳柱啓曰行吏曹判書金文淳參判李祖承再牌不進推考傳旨今方捧入而開政命下之後如是違牌不卽承膺事體所在誠極未安所當更請牌招而係是一日三牌何以爲之敢稟傳曰判堂則旣有調理間給由之命當初何以出牌乎使之俟間行公參判更爲牌招
정조 23년
有政吏批行判書金文淳受由參判李祖承進參義未差行都承旨李集斗進啓曰判書金文淳受由參議未差小臣獨政未安何以爲之敢稟傳曰仍爲之以金翰東爲大司諫李垿爲獻納尹涵任㸁爲正言尹序東爲應敎曺允遂爲校理鄭民始爲判敦寧金履翼爲右尹李祖源爲社稷提調李得臣爲繕工提調金載瓚爲內局提調洪秉益爲軍資正金近淳爲敦寧判官李在益爲監察朴鍾淳爲南學敎授
정조 23년
兵批判書李在學參判朴基正病參議朴奎淳入直進參知閔昌爀病左副承旨沈象奎進護軍宋銓副司直趙得永副司果吳翰源嚴思彦竝單付
정조 23년
傳于兪岳柱曰出疆右尹許遞今日政差代
정조 23년
以慶基殿令望筒傳于兪岳柱曰前以年老改望之人必又擬入雖曰當擬者乏少銓官事駭然甚矣似此微事飭敎不之遵行乎當該銓官從重推考此望筒改擬以入
정조 23년
吏批再政以李漢豐爲右尹徐謙淳爲慶基殿令
정조 23년
李集斗以禮曹言啓曰今番使臣回還齎來勅書入京時儀節令該曹擧行事自備邊司草記允下矣取考謄錄則頒詔勅書入京日百官郊迎自上殿庭行禮之節依正至聖節望闕時例磨鍊矣今此勅書入京日行禮等節依此擧行之意敢啓傳曰知道
정조 23년
李集斗以禮曹言啓曰今此齎來勅書旣以頒諡詔書出來迎詔卽日當有仁政殿頒敎之擧應行節目依前例磨鍊擧行何如傳曰允
정조 23년
沈象奎以御營廳言啓曰本廳中軍今當差出而擬望之人乏少外任竝擬何如傳曰允
정조 23년
李庚運以義禁府言啓曰黃海監司曺允大狀啓內白翎前僉使申光輅罪狀令攸司稟處事啓下矣申光輅時在任所云依例發遣府書吏交代後拿來何如傳曰允
정조 23년
行護軍朴載淳疏曰伏以今日超擢之命何爲而至哉冥升已極淺分隨溢恩榮如天惶愧無地臣乃碌碌無能之一鯫生也以言乎才猷則雕篆之薄技以言乎地閥則儒素之寒族外貌不揚言辭拙訥夷考欿然百不猶人雖常調例遷亦非可堪而近年以來分外驟躋逈絶倫輩非常之恩靡歲無之臣非不知涯分之踰濫物義之喧沸徒以感激之私銘鏤心肝報酬之誠殫竭奔走內外華腴視若固有恬不敢辭而廉隅則於是乎掃地衷情則於是乎益苦豈料萬萬非分之擢又及於萬萬夢寐之外臣始聞而驚中而疑終則惕然而懼靦然而慙不知所以措身也夫摠府副貳班秩隆高史館同知地分淸切苟非才足以贊襄文足以鋪張決不可承當而伏未知日月之明何取於如臣之蔑裂無似者苟然充位上以貽辱於名器下以有妨於賢路乎聞命以來感涕交逬明發不寐過溢之災姑不暇憂嗤點之來亦所甘受第伏念前後恩造天地莫量涓埃未報罪戾山積加以奇疾嬰纏駸駸癃痼風眩內鬨肥膚外鑠向來時沴出入於人鬼之域者非止一再洪造所曁一縷雖幸未泯累然形殼更無餘地而素患聾症眼眚尤有甚焉殆乎目無見耳無聞直一病廢無用之物也區區犬馬之誠或冀粗效其萬一者惟在於筋力之從事今焉如是則朝廷之上執事之列實無自力隨逐之望噫噫臣生逢聖世偏蒙隆渥而非但人器之不稱不幸疾病之兼至雖欲未死之前身不自有聽天所命而其於病馬之鞭策難起蒲柳之望秋先零何哉臣歸自下邑日昨始趨謝恩命而以病甚之故未免歷日稽遲此又臣惶悚之極求死不得者也臣之難强從仕之實情實病如上所陳伏乞天地父母俯垂矜諒亟命鐫改臣見帶軍銜與兼職俾得安分退伏以延殘喘於仁天化日之下千萬幸甚臣無任云云答曰省疏具悉卿其勿辭行公
정조 23년
己未七月初四日卯時上御誠正閣諸承旨持公事入侍時行都承旨李集斗左副承旨李庚運右副承旨沈象奎同副承旨兪岳柱記事官柳台佐假注書呂東植記注官金景煥記事官金珍恪檢校待敎李存秀以次進伏訖集斗讀奏全羅監司趙宗鉉狀啓井邑縣監李師漢到任事岳柱讀奏平安監司韓用龜啓本三和等官反庫事京畿監司徐鼎修狀啓金堤等官大同船無弊護送事廣州留守金思穆狀啓竹山府大同船無弊護送事集斗讀奏京畿監司徐鼎修狀啓雨澤事江原監司南公轍將啓雨澤事水原留守徐有隣狀啓雨澤事江華留守洪明浩狀啓雨澤事開城留守金勉柱狀啓雨澤事象奎讀奏廣州留守金思穆狀啓還營事水原留守徐有隣狀啓今秋習操令廟堂稟旨分付事黃海兵使鄭學耕狀啓捉虎申捉事庚運讀奏黃海監司曺允大狀啓白翎鎭安置罪人胤錫不謹防守致有渰死白翎鎭前僉使申光輅罪狀令攸司稟處事分書判付訖上曰閔台爀之工參亦不出肅誠過矣本兼諸職有何竝遞之義乎集斗曰觀其疏語果有竝遞之請而誠爲過矣蓋自向日臺論以後引嫌之道有倍於前矣命書公事判付訖集斗曰臣於昨日申退後有開城府儒生來見者以爲太祖龍潛時舊基碑閣有年久頹落處方欲修改以此意爲單子請呈于政院云而呈單政院係是格外臣姑不許而旣有所聞故敢此仰奏矣上曰須以私書問於留守可也命退諸臣以次退出
정조 23년
行都承旨閔台爀牌不進左承旨洪義浩坐直右承旨尹光普坐直左副承旨尹光顔坐右副承旨徐英輔坐同副承旨崔獻重牌不進注書柳台佐仕一員未差假注書呂東植仕直事變假注書李敦德仕
정조 23년
徐英輔啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 23년
洪義浩啓曰漢城判尹李得臣禮曹參判李書九除拜後過三日不爲出肅事甚未安依定式推考警責仍卽牌招察任何如傳曰允
정조 23년
洪義浩啓曰義禁府都事來言時囚無得過三日滯囚曾有定式矣時囚罪人李烷當爲嚴問捧口招而判義禁洪檍未肅拜次堂例不得擧行云判義禁洪檍卽爲牌招何如傳曰允
정조 23년
傳于徐英輔曰先朝却饍臨門時受敎成憲其時半朝廷搢紳疏藏在史庫昭載記注于今四十四年之間公車文跡不敢提李潛二字蓋以上遵受敎下懲搢疏也卽見鄕曲一臺臣之疏有冒犯句語鄕外新進藉或不識不知而在院諸承宣之無一言往復決是常情之外今聞諸承宣自首之言實情果不知有受敎與搢疏而捧入云如同副者身從下土猶或似然其外諸人之曰以不知不知之罪與知而故犯可謂捨二五而求十而直勘當律近於混圇更勤口敎亦關國綱諸承旨等爲先下義禁府拿囚卽爲嚴問捧口招以草供捧入未肅拜判義禁纔已出牌違牌勿捧傳旨使之先開坐後謝恩
정조 23년
徐英輔啓曰行都承旨李集斗左承旨鄭尙愚右承旨李庚運左副承旨沈象奎右副承旨李魯春同副承旨兪岳柱下義禁府拿囚事命下矣依定式遞差傳旨捧入之意敢啓傳曰知道
정조 23년
傳于徐英輔曰承旨前望單子入之待下批竝卽牌招守廳
정조 23년
承旨前望單子入之李冕膺李益運洪義浩尹光普徐英輔崔獻重落點
정조 23년
傳于徐英輔曰承旨前望點下中罷散人敍用
정조 23년
尹光普啓曰校理曺允遂牌不進罷職傳旨今方捧入而應敎尹序東副校理金銑在外校理閔命爀副校理韓用鐸修撰尹命烈副修撰南履翼朴鍾淳傳旨未下玉堂上下番俱空事甚未安未差之代政官牌招開政差出待下批仍卽牌招以爲入直之地何如傳曰允
정조 23년
尹光普啓曰新除授應敎尹序東時在京畿長湍地經筵入番事緊斯速乘馹上來事下諭何如傳曰允
정조 23년
以同副承旨崔獻重牌不進罷職傳旨傳于洪義浩曰只推
정조 23년
傳于尹光普曰右承旨入侍
정조 23년
承旨前望單子入之閔台爀尹光顔落點
정조 23년
尹光普啓曰吏曹參判李祖承牌不進推考傳旨今方捧入而開政命下之後如是違牌事甚未安更卽牌招何如傳曰一番特敎問備皆欲違牌則若遭臺評請推何以處義如許事體前所未見禁推傳旨捧入參議未差之代前望單子入之待下批牌招開政
정조 23년
吏曹參義前望單子入之李翊模落點
정조 23년
以內醫院副提調望筒傳于尹光普曰提調許遞前望單子入之
정조 23년
洪義浩以義禁府言啓曰卿宰禁推該府草記待批下捧供載在大典通編矣時囚罪人李祖承係是宰臣敢啓傳曰亦可謂飭已施爲先放送使之行政第欲觀之當有所處分矣
정조 23년
洪義浩以義禁府言啓曰前承旨李集斗鄭尙愚李庚運沈象奎李魯春兪岳柱等嚴問捧口招事傳旨啓下矣李集斗鄭尙愚李庚運李魯春兪岳柱等今方待命竝拿囚而時任閣臣勿爲拿囚開坐捧供後出送待命所載在大典通編矣沈象奎所當留置待命所而今已開坐依例捧口供後出送待命所之意敢啓傳曰知道
정조 23년
禁府啓目前承旨李集斗鄭尙愚李庚運沈象奎李魯春兪岳柱等口招云云傳旨內辭意發問目嚴問則臺疏中冒犯句語茫未聞知是如一辭漫漶泛稱遲晩所當請刑是白乎矣曾經侍從時任閣臣勿爲請刑載在大典通編且有嚴問捧口招以草供捧入之命上裁何如判付啓受敎所重無非莫重豈有輕重之所敢區別至於伊時受敎嚴重之中尤爲嚴重有不敢提道於文字之間兺不喩且況昭揭之律名卽又人臣所不敢承聞之敎近來之人雖昧典古輿儓之年多而及覩臨門却膳饍時處分者尙猶傳誦則在卿士大夫之列而皆稱全然不知不知亦罪之外貽羞非細且於年前似亦因重臣事葛藤有所考出史館與堂后所在文蹟之擧是隱則故實雖諉之不知近事亦敢曰不聞乎不可以此分疏之爰辭輕加處分更良捧口招以草供捧入爲旀其中兪岳柱段不惟不知亦必不聞姑爲保放以待決末爲良如敎又啓目向前李集斗鄭尙愚李庚運沈象奎李魯春等亦判付內辭意發問目更加盤問則臺疏中冒禁句語近年考據事端實未聞知是如一味漫漶終不直陳極爲駭然所當請刑是白乎矣曾經侍從閣臣勿爲請刑載在大典通編且有捧口招以草供捧入之命上裁何如判付啓躋宰列至下大夫者初供曰以不知今供亦曰不聞寧以一毫不然之說納供乎但當依其言信之與兪岳柱等特爲分揀放送而受敎及搢疏之考出本當出給先自本府載錄於關和爲旀政院及三司亦爲敬錄事分付而諸囚中李魯春段供語太涉礙眼重臣事葛藤在於宥還後有年之後則雖曰蟄伏鄕曲敢以此說藉重乎多年夙夜諸僚之曰未知聞者何必專責於此囚而爰辭之無嚴不可無勘懲仍囚待下敎更推爲良如敎
정조 23년
洪義浩以義禁府言啓曰時囚罪人沈象奎旣捧更招出送待命所之意敢啓傳曰知道
정조 23년
有政吏批行判書金文淳受由參判李祖承進參義未差左承旨洪義浩進啓曰判書金文淳受由參議未差小臣獨政未安何以爲之敢稟傳曰仍爲之以李貞運爲副應敎高宅謙爲校理趙得永爲修撰
정조 23년
兵批判書李在學參判朴基正病參議朴奎淳入直進參知閔昌爀病右承旨尹光普進護軍李冕膺李集斗金履翼李益運副護軍鄭尙愚李庚運沈象奎兪岳柱以上竝單付
정조 23년
尹光普以司僕寺一二提調意啓曰濟州出來先運歲貢馬二百匹內一匹船中故失一匹到中路故失一匹到始興逃逸二匹到津頭病留五十四匹華城親軍衛分給實納馬一百四十一匹禾毛色別單書入之意敢啓傳曰知道
정조 23년
禁府啓目尙州前營將李烷口招云云査啓內辭意發問目反覆究問則游辭粧撰終不直陳究厥所爲萬萬痛駭所當請刑是白乎矣旣有嚴問捧口招以聞之命上裁何如判付啓道臣豈或泛忽査啓則焉敢分疏乎但於日期有相左處闕問該道知來更爲捧口招以聞爲良如敎
정조 23년
己未七月初五日午時上御便殿右承旨入侍時右承旨洪義浩記事官柳台佐記注官金景煥承膺祚以次進伏訖上曰都承旨何不入來乎義浩曰與左承旨李益運有嫌避故連爲違牌云矣上命書榻敎曰違牌承旨許遞前望單子入之待下批與未肅拜承旨牌招察任又命書榻敎曰文簡公金淨朴祥致祭左副承旨進去又下敎曰承史出去濟州歲貢馬頒賜依例祗受可也命退承史以次退出
정조 23년
行都承旨李晩秀坐左承旨李義鳳未肅拜右承旨洪義浩坐左副承旨尹光普坐直右副承旨朴奎淳坐直同副承旨金羲淳坐注書柳台佐仕一員未差假注書呂東植仕直事變假注書李敦德仕
정조 23년
傳于尹光普曰下直閫帥留待
정조 23년
尹光普啓曰判敦寧府事鄭民始除拜後過三日不爲出肅依定式推考警責仍卽牌招察任何如傳曰允
정조 23년
傳于尹光普曰右副承旨入待
정조 23년
傳于尹光普曰下直閫帥入侍
정조 23년
備忘記黃海水使申大觀下直長弓一張長箭一部片箭一部筒兒一箇賜給
정조 23년
以同副承旨崔獻重再牌不進罷職傳旨傳于尹光普曰只推
정조 23년
以吏曹參義李翊模牌不進罷職傳旨傳于尹光普曰只推
정조 23년
內醫提調前望單子入之李得臣落點
정조 23년
朴奎淳啓曰副應敎李貞運校理高宅謙修撰趙得永牌不進罷職傳旨纔已捧入而應敎尹序東副校理金銑在外校理閔命爀副校理韓用鐸修撰尹命烈副修撰朴鍾淳南履翼牌不進罷職傳旨未下玉堂上下番俱空已至多日事甚未安副提學未差之代政官牌招開政差出待下批仍卽牌招入直何如傳曰允在外人許遞差代
정조 23년
以大司諫金翰東獻納李垿正言尹涵牌不進罷職傳旨傳于朴奎淳曰只推至於正言任㸁承宣之所不聞知者難責於鄕居者姑未決折來頭賓對當問于大臣而職名之仍帶非所可論爲先以遞差傳旨捧入
정조 23년
傳于尹光普曰右副承旨許遞
정조 23년
以副應敎李貞運校理閔命爀高宅謙副校理韓用鐸修撰尹命烈趙得永副修撰朴鍾淳南履翼牌不進罷職傳旨傳于尹光普曰只推更爲牌招其中有情勢人許遞
정조 23년
洪義浩啓曰卽伏見京畿監司徐鼎修狀啓今春夏等褒貶啓本則守令無一人居中居下殊無嚴明殿最之意推考警責何如傳曰允
정조 23년
傳于洪義浩曰新資兩人中金羲淳尙未擬入於承宣之望今日政見窠擬入事分付
정조 23년
有政吏批行判書金文淳受由參判李祖承進參議未差右承旨洪義浩進啓曰判書受由參議未差小臣獨政未安何以爲之敢稟傳曰仍爲之以李晩秀李義鳳朴奎淳金羲淳爲承旨金祖淳爲吏曹參義尹羽烈爲執義嚴思彦爲正言金近淳曺錫中爲副校理金熙周爲修撰金載瓚爲左參贊李益運爲工曹參判兼大司成單李晩秀
정조 23년
尹光普啓曰兵批無緊窠吏批無送西之人無政事之意敢啓傳曰知道
정조 23년
朴奎淳啓曰今此頒諡詔書入京日當爲頒敎藝文提學李秉鼎待開門牌招敎文使之製進何如傳曰允
정조 23년
以左承旨李義鳳牌不進罷職傳旨傳于朴奎淳曰只推更爲牌招
정조 23년
朴奎淳以承文院都提調意啓曰凡於使行回還時或有自該曹擧行之事則預先移文於本院到慕華館後例以細儀仗鼓吹陪進矣今番則旣有詔書齎來之事而尙不移文稽忽莫甚進香副使金履翼爲先從重推考何如傳曰允
정조 23년
刑曹啓目粘連京囚張召史獄事刺殺金修千情節皆已直陳償命一款無容更議而女人性本荏弱如許兇悖之擧有難獨自辦得其間必有別般委折加刑得情何如判付啓除尋常嚴訊究覈期於斯速輸款爲良如敎
정조 23년
刑曹啓目粘連京囚御寶僞造罪人金器完獄事寶印之雕刻敎帖之潛賣器完箇箇直招兺除良與昌郁同情之前渠獨作奸者至於十餘張之多而亦皆輸款依例結案取招後稟處爲白乎旀朴昌郁段正犯斯得則自歸隨從之科考律重勘何如判付啓年久之後換定正犯雖似重難而犯罪先後不得自隱是隱則獄無兩犯不可不歸一依卿等議施行爲良如敎
정조 23년
己未七月初六日卯時上御誠正閣下直閫帥入侍時右副承旨徐英輔假注書呂東植記注官金景煥承膺祚黃海水使申大觀以次進伏訖上命閫帥進前大觀進奏職姓名上曰年幾何大觀曰五十八歲矣命奏履歷大觀曰以南行宣傳官登第爲都摠都事後以武兼復職移訓鍊主簿及監察矣上曰守令經幾處大觀曰經五邑矣上曰邊地何處防禦何處大觀曰邊地則城鎭僉使防御則吉州牧使矣上曰宣諭則除之下去善爲之也命先退命書榻敎曰未下直守令一司除署經下送上曰右承旨入侍出傳敎賤臣承命出傳右承旨尹光普進伏敎曰承旨在京時留於誰家光普曰留於臣姪金溝縣令尹覺基家矣上曰尹覺基之爲人甚了了勝於承旨矣文正公後承今亦繁盛乎光普曰今則稍不如前矣上曰嘗於望拜禮時見之忠臣子孫中承旨家人最多矣承旨與尹光顔爲幾寸光普曰十二寸矣命英輔先退上曰左承旨入侍出傳敎賤臣承命出傳左承旨洪義浩進伏上曰使臣何當入來云耶義浩曰姑未聞知矣上曰使行之入來必須預知然後受勅敎文可以趁時製進矣義浩曰使行回還時例爲先通於槐院而今番則不爲先通云矣上曰筵退後問於畿營俾卽來奏而亦須問於槐院可也上曰都承旨何不入來義浩曰有身病云矣命書榻敎曰都承旨聞有身病與奉命在外及未肅拜承旨許遞今日政差出待下批牌招察任義浩曰修撰曺允遂牌不進罷職傳旨未下而銓曹移擬於校理受點昨又違牌踏下矣當該不察之銓堂不可無警推考何如上曰銓官之做錯可謂愈往愈甚爲先從重推考可也出擧條命書榻敎曰違牌吏曹參議許遞今日政差出命退承史以次退出
정조 23년
行都承旨閔台爀坐行左承旨李尙度解由啓辭未下右承旨李義鳳坐左副承旨洪義浩坐直右副承旨尹光普坐同副承旨朴奎淳坐直注書柳台佐仕一員未差假注書呂東植仕直事變假注書李敦德仕
정조 23년
李義鳳啓曰來十一日專經文臣殿講日次矣敢稟傳曰待生涼更稟
정조 23년
李義鳳啓曰來十一日輪對日次矣敢稟傳曰當次人受點後日次來待
정조 23년
尹光普啓曰來十一日朝參日次矣敢稟傳曰停
정조 23년
尹光普啓曰御營廳將官來言今日本廳軍兵日次私習云矣敢啓傳曰知道
정조 23년
洪義浩啓曰行大司憲宋煥箕掌令李益恢持平李廷璞尹行逵在外執義尹羽烈未肅拜掌令一員未差監察茶時之意敢啓傳曰知道
정조 23년
傳于朴奎淳曰諸承旨持公事入侍
정조 23년
洪義浩啓曰同副承旨金羲淳今日不爲仕進卽爲牌招何如傳曰聞有身病許遞前望單子入之待下批牌招察任
정조 23년
承旨前望單子入之鄭煥猷落點
정조 23년
以藝文提學李秉鼎牌不進推考傳旨傳于朴奎淳曰勿施前牌催促使之卽爲出肅製進
정조 23년
以前應敎朴吉源副應敎尹序東校理沈奎魯修撰李貞運罷職傳旨傳于朴奎淳曰更思朴吉源沈奎魯已經勘罷無異於一事再勘此傳旨付標吉源仍以外補施行無敢跬步離官事嚴飭
정조 23년
朴奎淳啓曰藝文提學李秉鼎飭敎之下謂有身病來詣闕外屢度催促終不承膺事體所在極爲未安推考警責何如傳曰此啓辭勿施煩稟承旨推考爲一文任致煩酬應寧有似此國綱乎
정조 23년
洪義浩啓曰新除授承旨鄭煥猷資是嘉義都承旨李晩秀乃是嘉善座次有違格例何以爲之敢稟傳曰竝許遞前望單子入之待下批牌招察任
정조 23년
承旨前望單子入之閔台爀李謙彬落點
정조 23년
吏曹口傳政事行大司成單李晩秀
정조 23년
傳于朴奎淳曰藝提疏後宜使一伸未肅拜承旨李謙彬許遞前望單子入之待下批牌招察任
정조 23년
承旨前望單子入之李尙度落點
정조 23년
朴奎淳啓曰藝文提學李秉鼎疏批已下敎文製進一時爲急卽爲牌招何如傳曰疏批不許由更卽牌招使之卽爲撰進
정조 23년
尹光普啓曰卽伏見京畿水使柳孝源今春夏等褒貶啓本則邊將無一人居中居下殊無嚴明殿最之意推考警責何如傳曰允
정조 23년
以修撰趙得永上疏傳于朴奎淳曰爻象不佳固非一端而四時行焉由於不言近予體而行令則甚矣逐波如漚者迷不知津弩劍作爲鼷蠅之具而酬應則有煩疏宜還給今之時非渠從祖輩當銓行政時風習今時自有一副當修道之謂敎之規模其所不能宣揚之責當問諸阿誰
정조 23년
洪義浩以義禁府言啓曰平山府使徐潤載令該府拿問嚴勘事傳旨啓下矣徐潤載以兼營將守令時在任所云依例發遣府書吏差兼官交代後拿來何如傳曰允其代該曹以分明勝於前倅者口傳另擇差出待下批下送後拿來可也
정조 23년
吏曹口傳政事以朴宗和爲平山府使
정조 23년
尹光普以備邊司言啓曰戶曹參判金達淳疏請掃墳而不爲下直肅拜私自往來云旣非徑尋鄕路則其在國體不可以出疆之不遠置而不論令該府拿問處之何如傳曰允道伯使臣之非歷省而不爲出告反面之應行格式者亦由於近來擺脫放縱所致必非此宰臣首犯而旣往某某何必追査此後則申復常規無替故事之意嚴飭可也
정조 23년
尹光普以兵曹言啓曰拆見京畿水使柳孝源今己未年春夏等褒貶啓本則德浦僉使安鎭福以何責昧例益勉撫卒爲目則宜置中考而置諸上考殊無嚴明殿最之意該帥臣推考警責德浦僉使安鎭福中考施行何如傳曰允
정조 23년
閔台爀以成均館言啓曰今七月初七日儒生上旬輪次當爲設行而大提學未差限內不得爲之之意敢啓傳曰念前後更稟可也
정조 23년
藝文館提學李秉鼎疏曰伏以臣畸人耳詞垣淸銜更何擬議而昨春以後四奉恩旨積逋威命屢經薄勘居恒追惟感惶交極至若前月特除乃在於我聖上飾慶試士之際牌召荐降忱誠倍切而旣赴起居之班甘犯違傲之誅是豈臣全昧義分而然哉嗚呼臣身非臣有也感激恩造旣未能便訣明時則惟有避遠名塗優游漫局上而依近耿光下而全保微諒爲臣餘生塵刹之報間嘗以此略控於前席申暴於辭疏仰惟日月之明竊庶幾照燭而今玆敎文代撰之命又何爲而及於臣也嘻臣之矢心而自劃者卽淸要之官而若論淸要文任爲最則是任也雖曰臣屢試蔑效之地在今日便作匪分永謝之職其何可視以宿硏冒沒趨承使前後積成之血懇都歸於飾辭欺天之科哉且臣偏頭之痛卽臣半生貞疾近當酷熱重觸暑風面顴浮腫牙骨刺疼投藥試鍼俱無其效叫苦宛轉委身床席者已一旬于玆陋穢形症雖不敢盡溷聰聽而實非偶感微𧏮之比毋論臣踪地兢危秖此病狀萬無蠢動之勢玆不得不坐違召命仰首鳴呼欲望聖慈曲加鑑諒遞臣本兼之任治臣逋慢之辜仍令選部刋臣姓名於淸要諸望使之獲守本分安意調治千萬幸甚且臣職忝經筵雖未嘗冒肅而有一言可以仰陳者昨政承宣望之添入也李謙彬之亦在其中此何事也嗚呼謙彬悖疏直是偉簡之暗嗾而陰慘叵測思之悲憤尙逭典章已失太寬而今忽擬於近密書諸政紙殆若平常無故者然臣恐義理隄防從此蕩然壞盡而凶孼醜類其將次第覬覦如是而國何以爲國乎伏乞聖上穆然遠覽亟命拔去俾王綱嚴而民志定焉念臣受恩罔極無一報效惟是藉手以事上者事關義理不嫌出位憂在隄防不憚煩聽筵奏疏籲有懷輒陳斷斷寸衷天實臨之今若誘以僇廢從他噤默則是負國恩也負臣心也臣豈忍爲是哉猥越之罪自知難逭亦願竝賜重勘焉臣無任云云答曰省疏具悉何可拈出姓名於旣復望之後乎卿其勿辭行公
정조 23년
漢城府判尹李得臣疏曰伏以臣三載藩寄一味尸素誠非不切才實未逮賑政再當瘡疣百出仰孤委毗之眷俯乖接濟之宜無往非罪措躬無地向者繡啓出而臣之溺職之罪尤無所逃矣歸身司敗惟重勘是俟不意聖度天大曲加涵貸囚單纔徹恩敍遽降許登文石之陛仰瞻日月之光逖違之際榮感倍切而辜負旣多郵罰不加聖恩愈渥臣情愈蹙蓋其所論諸倅之罪莫非臣之罪也或矇未覺察或慢不董飭畢竟犯科至於此多若論其罪臣實爲首最是春初恩綸何等懇惻何等曠絶而不善對揚致使赴賑之民不免捐瘠之患者德意未究鈇鉞猶輕至若災結一事臣雖萬萬無狀豈忍以朝家劃下之災爲顔私厚薄之計哉特以邑報之精濫或異災形之淺深不同酌量分排之際加減多寡勢所難免今若混稱以分俵之不均則臣亦不能自信其無差人之爲言亦何以辨明哉果使臣誠信素孚於郡邑威望見憚於吏民則豈令此等之目至登按廉之啓乎一則臣罪二則臣罪縱荷曲保之私置諸不問之科而忸慼屛伏歷日自訟摠府特點旣出於千萬望外京兆新命又在於數三日內轉罪爲榮慙惶冞深冒沒趨承斷無其望且臣伏暑貞疾又添於冒炎行役之餘數日以來轉成急癨連注藥物僅得回甦而委頓床席氣息喘喘雖欲怵畏義分不俟駕屨以伸叩謝之忱而亦無奈矣玆不得不略入文字仰瀆崇嚴伏乞天地父母俯垂鑑諒特遞臣所帶之職以安私分焉臣於治疏將上之際又伏奉藥院特除之命保護之地義當竭蹶而情病俱苦末由蠢動亦願亟降威罰以肅朝綱千萬幸甚臣無任云云答曰省疏具悉卿其勿辭行公
정조 23년
吏曹參判李祖承疏曰伏以臣之庸駑憒劣千不近萬不似於銓職一步而前後叨恩有除輒膺視若固有恬不知愧者誠以區區報答之願惟知趨走竭蹶之爲恭義分爲重廉隅反輕耳日前恩除之下未敢爲言私之計冒沒膺命代斵行政瘡疣畢露郵罰不加而問備薄責非罪伊榮以此自引初何敢萌諸心發於念而伊日公退歸見親病則自來凜綴之症添以暑泄之祟看護無人調將失宜奄奄危劇萬萬焦熬臣方左右扶護邀醫問藥實無以暫時離捨故再昨政命未免違傲及承誨責求死不得臣誠有是罪當何居情旣未暴跡實難明泥首圓扉鈇鉞惟甘而恩宥旋降飭敎截嚴逐日赴政晏若無故退伏私次祇增惶隕以今竢勘之踪又何敢爲唐突號籲之計而目下情理無望供職玆不得不冒死仰控於天地父母之前伏乞聖慈俯垂矜諒勘臣罪負削臣職名以便救護以安私分不勝千萬幸甚臣無任云云答曰省疏具悉卿其勿辭救護
정조 23년
大司諫金翰東疏曰伏以臣於旅舍病伏之中伏承薇垣新命此是臣已試蔑效之地誤恩之隆又何以至此也署經有命庚牌儼臨臣敢不竭蹶趨承之不暇而第臣稟賦素薄蒲柳先衰犬馬之疾積祟在身輪行之症又復添劇春夏之交未分陽界者久矣自近以來重爲酷暑所傷諸般症形乘虛交發氣鬱而眩神耗而薾耳目聰明莫不受病四肢百骸無不疼痛委頓床笫運動不得雖欲强起奔走其勢末由若臣人器之不稱才具之不堪有不暇及而只以疾痛之呼仰瀆於天地父母之前伏願聖慈特加矜察亟賜鐫改俾得舁還鄕里隨便調息千萬幸甚且臣於實病之外又有難冒之端前年待罪本職時略及北使事而大爲重臣所怒斥旨意深緊等語不但出於情外疑之以侵及未嘗期望等句不但顯有譏意反加之輕侮若料如臣之所言便覺多事今不必更爲分疏而臣雖無似其職則重豈可受人嘲侮而冒據淸朝之重任哉伏願聖明更加垂察焉臣於乞免之章不容贅及他說而第於目下時象不勝憂慨之至敢此尾陳焉臣之離違軒陛纔過數年而其間世道之波蕩朝象之潰裂殆有甚於曩時我殿下終始勤懇丁寧曉諭惟以鎭世道靖朝象爲急先務而是何承流之地未見對揚之美寅協之風尙矣無論而矯激之習若是漸痼也日昨正言任㸁之疏還收大槪卽賜出給臣未知其所言之爲何事所犯之爲何罪而第以傳敎中二字而觀之其冒犯受敎槪可揣知嗚呼此何等大義理關係處而到今百年之後尋常提及實是無嚴之至者況又先大王臨門飭敎懇惻嚴重其後四十餘年之間無敢更有說到者則渠是何人乃敢若是雖是急於構人畢竟歸於故犯豈可諉以鄕曲之無知而不顧關係之至重乎臣謂前正言任㸁原疏亟賜頒下使中外之人曉然知其所犯之由爲先施以刋改之典宜矣抑臣於向日事竊有長吁却顧而按抑不得者卽前校理朴吉源疏中語是已初於會座之時突入擅斷徒濟己私已失議諡之體伊後對辨之章尤極駭悖迺曰故相之爲忠惟沈奎魯一人知之嘻噫此何言也故相臣文肅公蔡濟恭之平生秉執自是撐天地亘宇宙而泯滅他不得環東土含生之倫少有知識者孰不知其爲忠而獨吉源輩不知耳此而不知其可曰今日之臣子乎彼雖無知尙具彝天豈敢爲此而見聞所濡罔念義理之重傾軋成習不顧忠逆之分縱恣無忌乃至於此若此不已則朝象無可靖之日世道無可鎭之望是豈細故也哉臣謂前校理朴吉源亟施竄配之典以爲徵一勵百之地斷不可已雖以會座諸臣言之視若尋常初無一言論辨致使莫重議諡有此末後紛紜此亦不可置而勿論臣謂參會諸臣竝施譴罷之典宜矣臣無任云云省疏具悉任㸁疏以違禁自在不捧中何以推來頒下乎不審之罪固有之刋改事依施朴吉源事其疏復有不擇語處其罪豈至於竄配乎此則爾言亦未免阿於私況吉源已徑處分則尤豈可一事再勘乎參會諸臣事勿論沈奎魯朴吉源及他餘人苟能善爲則若是乎譴罷事依施